Nuorten Leijonien huima kasvutarina ja uskomaton sinnikkyys nostivat alle 20-vuotiaiden jääkiekkomaajoukkueen koko Suomen suosikiksi. Joukkueen otteet kiinnostivat yleisöä ja tiistai-iltana pelatun Suomen ja Venäjän välisen yli neljän tunnin tv-lähetyksen katsojakeskiarvo nousi 1,964 miljoonaan katsojaan.

Kello 20.30 alkaneen lähetyksen huippuhetkiä todisti parhaimmillaan liki 2,5 miljoonaa katsojaa, sillä ottelun lopussa katsojamäärä ylsi 2,407 miljoonaan silmäpariin.

Nuoret Leijonat valloittivat turnauksen edetessä yhä suuremman yleisön. Ruotsi-välierää seurasi maanantaina keskimäärin 1,260 miljoonaa katsojaa ja puolivälieräottelussa Kanadaa vastaan keskiarvo oli 1,132 miljoonaa katsojaa.